b'\n_START_ARTICLE_\nCP-rikko\n_START_PARAGRAPH_\nCP-rikko on hiukkasfysiikan ilmi\xc3\xb6. Se havaittiin kokeellisesti ensi kerran vuonna 1964 kokeessa, jossa tutkittiin neutraalien kaonien hajoamista. Koe kumosi siihen asti otaksutun luonnonlakien CP-symmetrian. T\xc3\xa4ss\xc3\xa4 yhteydess\xc3\xa4 C (charge conjugation, varauskonjugaatio) tarkoittaa hiukkasen muuttamista antihiukkasekseen ja P hiukkasen pariteetin muuttamista vastakkaiseksi (peilausta)._NEWLINE_Luonnossa esiintyv\xc3\xa4n heikon CP-rikon aiheuttaa heikko vuorovaikutus, joka muuntaa hiukkasten rakenneosasia kvarkkeja toisikseen. Matemaattisesti t\xc3\xa4t\xc3\xa4 kuvataan hiukkasfysiikan standardimallissa CKM-matriisilla (Cabibbo-Kobayashi-Maskawa). Hiukkasten v\xc3\xa4listen s\xc3\xa4hk\xc3\xb6magneettisen, vahvan vuorovaikutuksen tai gravitaation ei ole havaittu rikkovan CP-symmetriaa._NEWLINE_CP-symmetrian rikkoutuminen on yksi ns. Saharovin ehdoista sille, ett\xc3\xa4 varhaisen maailmankaikkeuden hiukkasreaktioissa aine ja antiaine eiv\xc3\xa4t olisi tuhonneet toisiaan t\xc3\xa4ysin, vaan j\xc3\xa4ljelle voisi j\xc3\xa4\xc3\xa4d\xc3\xa4 ainetta. Kvarkkien heikoissa vuorovaikutuksissa havaittu CP-rikko n\xc3\xa4ytt\xc3\xa4isi kuitenkin olevan liian v\xc3\xa4h\xc3\xa4inen selitt\xc3\xa4m\xc3\xa4\xc3\xa4n maailmankaikkeudessa olevan aineen m\xc3\xa4\xc3\xa4r\xc3\xa4n. CERNin LHCb-kokeen on tarkoitus tutkia reaktioita, joissa voisi n\xc3\xa4ky\xc3\xa4 standardimallin ulkopuolisten hiukkasten aiheuttamaa CP-symmetrian rikkoutumista.\n_START_SECTION_\nNobelin palkinto\n_START_PARAGRAPH_\nVuoden 1980 Nobelin fysiikanpalkinto my\xc3\xb6nnettiin vuoden 1964 kokeen tehneille ja CP-rikon ensimm\xc3\xa4isen kerran havainneille James Croninille ja Val Fitchille.'